ເຈົ້າຂອງເວັບໄຊ້ທ໌ Facebook ໄດ້ເປັນບຸກຄົນ​ເດ່​ນ ປະຈໍາປີ ຂອງ Time Magazine
ໃນໄວ 26 ປີນັ້ນ Mark Zuckerberg ເຈົ້າຂອງ Facebook ແມ່ນເປັນນຶ່ງ ໃນບັນດາມະຫາເສດຖີທີ່ໜຸ່ມ ທີ່ສຸດຂອງໂລກ ທີ່ມີລາຍໄດ້ ຫລາຍກວ່າ ສອງພັນລ້ານໂດລາ.
ວາລະສານ Time Magazine ໄດ້ຄັດເລືອກເອົານາຍ Mark Zuckerberg ຜູ້ກໍ່ຕັ້ງເວັບໄຊ້ທ໌ Facebook ໃຫ້ເປັນ ບຸກຄົນເດ່ນປະຈໍາປີ ຂອງຕົນສໍາລັບປີ 2010 ນີ້ ນາຍ David Byrd ຜູ້ສື່ຂ່າວວີໂອເອ ລາຍງານວ່າ ນາຍ Mark Zuckerberg ອາຍຸ 26 ປີ ເປັນບຸກຄົນທີ່ໜຸ່ມທີ່ສຸດທີ່ຖືກຄັດເລືອກ ນັບຕັ້ງແຕ່ຜູ້ບຸກເບີກການບິນ ທ່ານ Charles Lindbergh ໄດ້ຖືກຄັດເລືອກເປັນບຸກຄົນເດ່ນປະຈໍາປີ 1927 ຊຶ່ງທ່ານມີ ອາຍຸໄດ້ 25 ປີໃນເວລານັ້ນ ທອງປານມີເລຶ່ອງນີ້ ມາສະເນີທ່ານ ທ່ານ Jim Frederick ບັນນາທິການຝ່າຍຈັດການຂອງ ວາລະສານ Time ຫລື Time Magazine ກ່າວວ່າ ນາຍ Mark Zuckerberg ແມ່ນມີທຸກໆຢ່າງ ທີ່ຖືກຕ້ອງຕາມເງື່ອນໄຂທີ່ທາງວາລະ ສານຂອງທ່ານໄດ້ກໍາໜົດໄວ້ ສໍາລັບກຽດອັນນີ້ ຊຶ່ງທ່ານກ່າວຕື່ມວ່າ ຜູ້ອ່ານວາລະສານ Time ຫລາຍໆຄົນ ຢາກໃຫ້ເລືອກເອົານາຍ Julia Assange ຜູ້ກໍ່ຕັ້ງເວັບໄຊ້ທ໌ Wikileaks ເປັນບຸກຄົນເດ່ນປະຈໍາປີນີ້ ແທນນາຍ Zuckerberg ແຕ່ຜູ້ກ່ຽວໄດ້ຮັບຄະແນນເປັນລອງຈາກຜູ້ກໍ່ຕັ້ງເວັບ ໄຊທ໌ Facebook ຊຶ່ງໃນຈໍານວນຜູ້ທີ່ຖືກສະເໜີຊື່ເຂົ້າຄັດເລືອກນັ້ນ ກໍມີ ໂຮມທັງກຸ່ມການເມືອງພັກນໍ້າຊາ ຫລື Tea Party ຂອງສະຫະລັດ ແລະປະທານາທິບໍດີອັຟການີສຖານ ທ່ານ ຮາມິດ ກາຊາຍ ນັ້ນນໍາ ແຕ່ ບັນນາທິການ Jim Frederick ກ່າວວ່າ ຜົນກະທົບຂອງເວັບໄຊ້ທ໌ Facebook ທີ່ມີທົ່ວໂລກນັ້ນ ເຮັດໃຫ້ນາຍ Zuckerberg ໄດ້ຮັບຄະແນນ ອັນດັບສູງສຸດ ຊຶ່ງທ່ານ ຈິມ ເຟຣດເດີຣິກ ກ່າວຕື່ມວ່າ: ຢູ່ໜ້າ Facebook ສະເພາະສ່ວນຕົວຂອງລາວນັ້ນ ນາຍ Zuckerberg ຂຽນວ່າ ການຖືກຄັດເລືອກໃຫ້ເປັນບຸກຄົນເດ່ນປະຈໍາປີ ຖືວ່າເປັນ “ກຽດຢ່າງແທ້ຈິງ” ແລະເປັນການຮັບຮູ້ວ່າ ດ້ວຍເຫດໃດ ທີມງານຂອງລາວ ຈຶ່ງໄດ້ກາຍມາ ເປັນສິ່ງນຶ່ງ ທີ່ຜູ້ຄົນຫລາຍຮ້ອຍລ້ານຄົນໃນທົ່ວໂລກ ຕ້ອງ ການຢາກຊົມໃຊ້ ໃນໄວ 26 ປີນັ້ນ ນາຍ Mark Zuckerberg ເຈົ້າຂອງ Facebook ແມ່ນເປັນນຶ່ງໃນບັນດາມະຫາເສດຖີທີ່ໜຸ່ມ ທີ່ສຸດຂອງໂລກ ທີ່ມີລາຍໄດ້ ຫລາຍກວ່າ ສອງພັນລ້ານໂດລາ ໃນ ປີ 2010 ນີ້ ເມື່ອຕົ້ນປີ ນາຍ Zuckerberg ໄດ້ໃຫ້ສັນຍາວ່າ ຈະບໍລິຈາກເງິນ 100 ລ້ານໂດລາໃຫ້ແກ່ ລະບົບໂຮງຮຽນແຫ່ງນຶ່ງໃນລັດນີວເຈີຊີ ນອກນີ້ແລ້ວ ເລຶ່ອງລາວຂອງລາວ ຍັງໄດ້ຖືກນໍາມາສ້າງເປັນຮູບເງົາ ທີ່ໂດ່ງດັງເລຶ່ອງນື່ງ ຄືເລື່ອງ “Social Networks” ຫລື “ເຄືອຂ່າຍສັງຄົມ ”